               COMISIA EUROPEANĂ
            Bruxelles, 5.11.2018
            COM(2018) 730 final
            2018/0378(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului pentru comerț și dezvoltare instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea listei de arbitri

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului pentru comerț și dezvoltare instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în legătură cu adoptarea preconizată a listei de persoane care doresc și care sunt în măsură să fie arbitri.

               2.Contextul propunerii

               2.1.Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte

               Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) vizează

               (a)să contribuie la reducerea și eradicarea sărăciei prin instituirea unui parteneriat comercial în conformitate cu obiectivul dezvoltării durabile, cu ODM și cu Acordul de la Cotonou;

               (b)să promoveze integrarea regională, cooperarea economică și buna guvernanță, instituind și punând în aplicare un cadru regional de reglementare eficace, previzibil și transparent pentru comerțul și investițiile între părți și între statele părți la APE din SADC;

               (c)să promoveze integrarea progresivă a statelor părți la APE din SADC în economia mondială, în conformitate cu opțiunile lor politice și cu prioritățile lor de dezvoltare;

               (d)să îmbunătățească capacitatea statelor părți la APE din SADC în materie de politică comercială și de aspecte legate de comerț;

               (e)să sprijine condițiile pentru stimularea investițiilor și a inițiativelor în sectorul privat și să consolideze capacitatea de aprovizionare, competitivitatea și creșterea economică în statele părți la APE din SADC, precum și

               (f)să consolideze relațiile existente între părți, pe baza solidarității și a interesului reciproc.

               Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               2.2.Comitetul pentru comerț și dezvoltare

               Articolul 100 din acord instituie un Consiliu mixt și prevede că acesta „supraveghează și gestionează punerea în aplicare a prezentului acord”. Conform articolului 103 din acord, „Consiliul mixt este sprijinit în executarea atribuțiilor care îi revin de Comitetul pentru comerț și dezvoltare, alcătuit din reprezentanți ai părților, de regulă, la nivel de înalți funcționari”.

               Conform articolului 94 din acord, Comitetul pentru comerț și dezvoltare „stabilește o listă cu douăzeci și unu (21) de persoane care doresc și care sunt în măsură să fie arbitri”.

               2.3.Actul avut în vedere al Comitetului pentru comerț și dezvoltare

               În cursul primei reuniuni a Comitetului pentru comerț și dezvoltare, care are loc după adoptarea Regulamentului de procedură al comitetului respectiv de către Consiliul mixt, va trebui să se adopte o decizie cu privire la stabilirea listei persoanelor care doresc și sunt în măsură să fie arbitri în temeiul articolului 94 din acord (denumit în continuare „actul avut în vedere”) .

               Scopul actului avut în vedere este de a stabili o listă de douăzeci și unu de persoane care ar putea îndeplini funcția de arbitri în cazul unei proceduri de soluționare a litigiilor, în conformitate cu partea III din acord. Adoptarea acestei liste este un element esențial pentru finalizarea cadrului operațional al dispozițiilor acordului privind soluționarea și prevenirea litigiilor.

               3.Poziția care urmează să fie adoptată în numele Uniunii

               Prezenta propunere de decizie a Consiliului stabilește poziția care urmează să fie adoptată în numele Uniunii în cadrul Comitetului pentru comerț și dezvoltare instituit de APE UE-SADC în vederea stabilirii listei persoanelor care doresc și care sunt în măsură să fie arbitri în temeiul articolului 94 din acord .

               Părțile la acord au convenit asupra listei de persoane care doresc și care sunt în măsură să fie arbitri în conformitate cu articolul 94 din acord și, sub rezerva procedurilor decizionale ale UE, proiectul de decizie a Comitetului pentru comerț și dezvoltare de stabilire a listei ar trebui adoptat în cadrul primei reuniuni a Comitetului pentru comerț și dezvoltare, care va avea loc după adoptarea Regulamentului de procedură al comitetului respectiv de către Consiliul mixt, prevăzut pentru primul semestru al anului 2019.

               Prezenta decizie este esențială pentru a se asigura că dispozițiile părții III privind prevenirea și soluționarea litigiilor devin operaționale și pentru a asigura, prin urmare, o bună punere în aplicare a acordului.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Comitetul pentru comerț și dezvoltare este un organism instituit printr-un acord, și anume Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte.

               Actul pe care Comitetul pentru comerț și dezvoltare este invitat să îl adopte constituie un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 94 din acord.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziilor propuse este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului preconizat se referă la politica comercială comună.

               Prin urmare, temeiul juridic material al deciziilor propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 din TFUE coroborat cu articolul 218 alineatul (9) din TFUE.

               2018/0378 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului pentru comerț și dezvoltare instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea listei de arbitri

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 din TFUE, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe („SADC”), pe de altă parte, a fost semnat de Uniunea Europeană și statele sale membre la 10 iunie 2016 (denumit în continuare „acordul”). Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               (2)Conform articolului 94 alineatul (1) din acord, Comitetul pentru comerț și dezvoltare stabilește o listă de persoane care doresc și care sunt în măsură să fie arbitri.

               (3)Comitetul pentru comerț și dezvoltare, în cursul primei sale reuniuni, care va avea loc după adoptarea Regulamentului de procedură al comitetului respectiv de către Consiliul mixt, adoptă o decizie de stabilire a listei persoanelor care doresc și sunt în măsură să fie arbitri .

               (4)Este indicat să se stabilească poziția care urmează să fie adoptată, în numele Uniunii, în cadrul Comitetului pentru comerț și dezvoltare, întrucât decizia preconizată va fi obligatorie pentru Uniune.

               (5)Stabilirea listei de persoane care doresc și care sunt în măsură să fie arbitri este prevăzută la articolul 94 alineatul (1) din acord,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului pentru comerț și dezvoltare se bazează pe proiectul de decizie a Comitetului pentru comerț și dezvoltare cu privire la lista persoanelor care doresc și care sunt în măsură să fie arbitri, care este anexată la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

    ---documentbreak---

               COMISIA EUROPEANĂ
            Bruxelles, 5.11.2018
            COM(2018) 730 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Comitetului pentru comerț și dezvoltare instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea listei de arbitri

               ANEXĂ

               DECIZIA NR. 1 A COMITETULUI PENTRU COMERȚ ȘI DEZVOLTARE

               din...

               privind adoptarea listei de persoane care doresc și care sunt în măsură să fie arbitri

               COMITETUL PENTRU COMERȚ ȘI DEZVOLTARE,

               având în vedere Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe SADC, pe de altă parte, (denumit în continuare „acordul”), semnat la Kasane la 10 iunie 2016, în special articolele 100, 103, 94 și 104,

               ADOPTĂ PREZENTA DECIZIE:

               1.Lista de persoane care doresc și care sunt în măsură să fie arbitri se stabilește în conformitate cu anexa.

               2.Prezenta decizie intră în vigoare la data adoptării.

               Adoptată la … data …

                        Pentru Comitetul pentru comerț și dezvoltare

                        Ministrul Comerțului din

                        Reprezentantul UE

               ANEXĂ

               Lista de arbitri menționată la articolul 94 din acord

               Arbitrii selectați de către statele părți la APE din SADC:

               1.Boitumelo Sendy Gofhamodimo

               2.Leonard Moses Phuti

               3.Makong Tsotetsi

               4.Sakeus Akweenda

               5.Faizel Ismail,

               6.Kholofelo Ngokoane Kugler

               7.Nkululeko J. Hlophe

               8.Samuel Jay Levy

               Arbitrii selectați de către UE:

               9.Jacques BOURGEOIS

               10.Claus-Dieter EHLERMANN

               11.Pieter Jan KUIJPER

               12.Giorgio SACERDOTI

               13.Laurence BOISSON DE CHAZOURNES

               14.Ramon TORRENT

               15.Michael Johannes HAHN

               16.Helène RUIZ FABRI

               Arbitrii selectați în comun de către părți (resortisanți din țări terțe care pot îndeplini funcția de președinte):

               17.Merit Janow

               18.Ichiro Araki

               19.Christian Häberli

               20.Claus von Wobeser

               21.Daniel Moulis